Холиқов Саттор

Холиқов Саттор 11 майи соли 1938 дар деҳаи Басмандаи ноҳияи Каленинобод (ҳоло Деваштич) таваллуд шудааст. Моҳи майи соли 1954 мактаби ҳафтсолаи деҳаро хатм намуда, дар мактаб интернати Каленинобод таҳсилро давом додааст ва соли 1957 онро хатм намуда, худи ҳамон сол ба Институти педагогии шаҳри Хуҷанд дохил шуда, онро соли 1962 бо ихтисоси муаллими таърих ва забону адабиёт хатм намудааст. Соли 1981 Институти хоҷагии қишлоқи шаҳри Душанберо бо ихтисоси олим-агроном хатм кардааст. Фаъолияти меҳнатиашро аз сентябри соли 1962 ҳамчун муаллими забону адабиёт ва таърихи мактаби миёнаи 7 ноҳияи Уротеппа оғоз намуда, то соли 1965 ба фаъолияти педагогӣ машғул шудааст. Аз соли 1965 то соли 1967 инструктори шуъбаи ташкилии комитети ноҳияи Ғончӣ шуда кор кардааст. Аз августи соли 1967 то феврали соли 1970 раиси колхози "Куйбишев", аз соли 1970 то соли 1973 котиби озоди Комитети ҳизбии совхози "К. Маркс", аз 01 январи соли 1973 директори совхози "Қалъаи дуст" шуда, кор кардааст. Аз соли 1979 то 1987 директори идораи маҳсулоттайёркунии ноҳияи Ғончӣ, аз соли 1988 то соли 2003 дар вазифаҳои ҷонишини директори совхози "Қалъаи дуст", раиси комиссияи тафтишотии колхози "Басманда" шуда кор кардааст. Аз соли 2003 то ҳол дар вазифаи ҷамъиятии раиси собиқадорони ҷангу меҳнати ҷамоти "Ваҳдат" фаъолият намуда истодааст. Маҳз бо саъю талошҳои пайвастаи Холиқов Саттор дар давраи фаъолияташ соҳаҳои гуногуни хоҷагии халқ ба пешравиҳо ноил гардида, иншоотҳои хурду бузурги истеҳсолию хизматрасонӣ, ба монанди сохтмони хатҳои обии бетонӣ, роҳҳо, пулҳо, мактабу бунгоҳҳои тиббӣ, клубу китобхонаҳо ва ҳаммому фермаҳои комплексӣ бунёд шуда, азхудкунии ҳазорҳо гектар заминҳои нав ба роҳ монда шудааст. Аз ҷумла, дар давраи роҳбарии Холиқов Саттор дар совхози "Қалъаи дуст" канали Басманда, канали Қалъаи мирзобой, канали Чуянчӣ, канали Хишекат, Даҳкат ва Мурияк сохта шуда қариб 2 ҳазор гектар заминҳо обёрӣ ва 250 гектар заминҳои бекорхобида ба кор дароварда шудаанд, ки ҳоло асоси зиндагонии мардуми ин деҳаҳоро ташкил медиҳанд. Дар ин давра фермаҳои замонавии механикикунонидашуда ва кошарҳои зиёде барои чорвои майда сохта шуда, саршумори чорвои калони шохдор ба 610 сар ва чорвои майда ба 27 ҳазор сар расонида шуда буд. Дар тарбияи кадрҳои деҳа хизматҳои арзанда намудааст. Ҳангоми раис интихоб шуда ба деҳа омаданаш дар деҳа ҳамагӣ як нафари маълумоти олидор буду халос. Бо мақсади фароҳам овардани шароити мусоиди таҳсил дар деҳа бо саъю талошҳои зиёди Холиқов С. сохтмони мактаби замонавӣ бо инфрасохтори замонавӣ ба роҳ монда шудааст, ки то ҳол ҳамчун яке аз муассисаҳои таълимии беҳтарини ноҳияи Деваштич ба ҳисоб меравад. Холиқов Саттор вакили съезди сеюми колхозчиён, иштирокчии ҷашни 50 солагии ташкилёбии ҶШС Тоҷикистон буда, дар ин маросимҳо бо раиси Президиуми Совети олии ИҶШС Подгорний Н. В. ва котибони якуми КМ ҷумҳуриҳои собиқ ИҶШС Ғафуров Б, Рашидов, Усубалиев, Шварнадзе ва дигарон мулоқот намудааст. Инчунин, дар даҳҳо конфронс ва анҷуманҳои ҳизбию ғайриҳизбӣ вакил интихоб шуда, иштирок намудааст. Аз соли 1969 то соли 1973 депутати райсовети ноҳияи Ғончӣ, аз соли 1967 то соли 2000 депутат ва ҳам аъзои Шӯрои Ҷамоати деҳоти Овчӣ интихоб шудааст. Барои хизматҳои арзанда бо "Ордени шараф", 5 медал барои меҳнати шоёну шуҷоатнок ва ветерани меҳнат, 2 медали 65 ва 70 солагии ғалаба дар Ҷанги бузурги ватанӣ мукофотонида шудааст. Зиёда аз 20 маротиба бо ифтихорномаҳои ҳукумати вилоят, ноҳия ва ҷамоат сарфарозонида шудааст. 5 маротиба ғолиби мусобиқаҳои сотсиалистӣ ва бо нишонаи меҳнати зарбдори панҷсолаи мукофотонида шудааст. Бо қарори Ҳукумати ноҳияи Ғончӣ ва Шӯрои ветеранҳои ноҳия номи Холиқов С. ба китоби фахрии ноҳия доҳил карда шудааст. Соли 2016 бо квотаи президентӣ ба зиёрати шаҳрҳои Маккаю Мадина рафта, ба номи мубораки "Ҳоҷӣ" ноил гаштааст.:.04838 503 (пайванди дастнорас).